**Biografi Personale**

Unë Anëtari i Këshillit të Lartë Gjyqësor Medi Bici kam lindur në Durrës dhe aktualisht banoj në Njësinë Administrative Nr.1 Tiranë. Jam i martuar dhe kam tre fëmijë.

Në vitin 1994 jam diplomuar në Fakultetin e Drejtësisë të Univeristetit të Tiranës me rezultate shumë të mira. Më pas kam kryer edhe dy studime pasuniversitare, njërin prej të cilëve e kam përfunduar me **medalje ari.**

Kam një karrierë prej më shumë se 25 vjetësh në sistemin e drejtësisë, duke filluar që në vitin 1993 si nd/gjyqtar në Gjykatën e Rrethit Gjyqësor Tiranë. Pas diplomimit në vitin 1994 jam emëruar në detyrën e gjyqtarit në Gjykatën e Rrethit Gjyqësor Tiranë, të cilën e kam kryer për afro dhjetë vjet rrjesht, ndërsa në periudhën 2004-2010 kam kryer detyrën e gjyqtarit, pranë Gjykatës së Apelit për Krime të Rënda. Me Dekretin nr. 6579, datë 25.05.2010 të Presidentit të Republikës së Shqipërisë jam emëruar Anëtar i Gjykatës së Lartë, detyrë të cilën e kam kryer deri me datën 12.12.2018, kohë kur nga Mbledhja e Përgjithshme e Gjyqtarëve të Republikës së Shqipërisë jam zgjedhur si Anëtar i Këshillit të Lartë Gjyqësor, për një mandat tre vjeçar. Në periudhën Janar-Dhjetor 2019 kam qenë njëkohësisht edhe anëtar zëvendësues në Këshillin e Emërimeve në Drejtësi.

Gjatë kryerjes së detyrës së gjyqtarit rezultatet që kam patur kanë qenë mjaft të mira. Sipas shkresës nr. 87, datë 01.06.1999 të Shkollës së Magjistraturës drejtuar Presidentit të Republikës, në cilësinë e ish Kryetarit të Këshillit të Lartë të Drejtësisë, e cila shoqëron listën e rezultateve të provimeve të gjyqtarëve rezulton që jam renditur i dyti në provimin e datës 15.05.1999, të zhvilluar me gjithë gjyqtarët e gjykatave të shkallës së parë të vendit, të cilët nuk kishin mbushur akoma 10 vjet në detyrë. Ndërsa në kontrollin e ushtruar nga ish Këshilli i Lartë i Drejtësisë në Gjykatën e Rrethit Gjyqësor Tiranë në vitin 2000, jam vlerësuar në veçanti për arsyetimin e vendimeve gjyqësore (Botimi i Qendrës së Publikimeve Zyrtare, Gusht 2000).

Gjatë karrierës time si gjyqtar, kam kryer shumë trajnime dhe vizita pune në vende të ndryshme. Kështu në muajin Maj të vitit 1997 kam kryer një trajnim afat shkurtër për të Drejtën e Punës, në Universitetin e Gjenevës Zvicër. Më pas kam qenë në Gjykatën e Shkallës së Parë dhe të Gjykatën e Apelit në Kopenhagen Danimarkë (Shtator 2000), në Pragë Çeki (Dhjetor 2006), në Gjykatën Europiane të të Drejtave dhe Lirive Themelore të Njeriut në Strasburg Francë (Qershor 2013), në Gjykatën e Lartë të SHBA-ve në Washington D.C (Tetor 2013), në Gjykatën e Lartë të Shtetit të Washingtonit dhe Gjykatën e Lartë të Shtetit Minesotas SHBA (Tetor 2013), në Gjykatën Administrative të Shkallës së Parë në Shtutgard dhe Gjykatën Administrative të Apelit Manhain Gjermani (Dhjetor 2014), në Fondacionin “Konrad Adenhauer” Komo Itali (Korrik 2015), në Gjykatën e Shkallës së Parë Lugano Zvicër (Korrik 2015), në Gjykatën Europiane të Drejtësisë në Luksemburg (Tetor 2016), në Gjykatën e Lartë të Apelit në Laipsig Gjermani (Mars 2017), në Këshillin e Lartë të Shtetit në Ankara Turqi (Tetor 2018), etj.

Edhe në kuadrin e trajnimeve vazhduese në Shkollën e Magjistraturës kam kryer shumë trajnime në fushat e të drejtës civile, administrative dhe penale, ku krahas Shkollës së Magjistraturës organizator të këtyre trajnimeve kanë qenë edhe DANIDA, Fondacioni IRZ, ABA CEELI, Fondacioni “SOROS”, USAID, PAMEKA, UNICRI, OSCE, OSBE, OPDAT, IOM, Universiteti i Napolit Itali, etj. Gjatë vitit 2019 kam qenë trajnues në dy seminare zhvilluara nga Shkolla e Magjistraturës në fushat administrative dhe penale, etj.....